Auditor's report — JAS, period 2025Q1 (reviewed, opinion: unqualified)
Auditor firm: EY
Signing partner: ชลรส สันติอัศวราภรณ์
Signed: 2025-05-14

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน อินเตอร์เนชั่นแนล จำกัด (มหาชน)

ข้าพเจ้าได้สอบทานข้อมูลทางการเงินรวมของบริษัท จัสมิน อินเตอร์เนชั่นแนล จำกัด (มหาชน) และบริษัทย่อย (กลุ่มบริษัท) ซึ่งประกอบไปด้วยงบฐานะการเงินรวม ณ วันที่ 31 มีนาคม 2568 งบกำไรขาดทุนเบ็ดเสร็จรวม งบการเปลี่ยนแปลงส่วนของผู้ถือหุ้นรวม และงบกระแสเงินสดรวมสำหรับงวดสามเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อ และได้สอบทานข้อมูลทางการเงินเฉพาะกิจการ ของบริษัท จัสมิน อินเตอร์เนชั่นแนล จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วยการใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชี และการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้
ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่า ข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตเหตุการณ์ดังต่อไปนี้

ตามที่กล่าวไว้ในหมายเหตุประกอบงบการเงินระหว่างกาลแบบย่อข้อ 1.1 และข้อ 12 เกี่ยวกับข้อสมมติ ทางการบัญชีและหุ้นกู้ ณ วันที่ 31 มีนาคม 2568 กลุ่มบริษัทมีสินทรัพย์หมุนเวียนจำนวน 4,568 ล้านบาท ซึ่งรวมลูกหนี้การค้าของบริษัทย่อยแห่งหนึ่งจำนวน 2,518 ล้านบาท ที่อยู่ระหว่างรอคำตัดสินของศาลปกครองสูงสุดตามที่กล่าวไว้ในหมายเหตุประกอบงบการเงินระหว่างกาลแบบย่อข้อ 3 และมีหนี้สินหมุนเวียนจำนวน 3,206 ล้านบาท และการที่บริษัทย่อย (เจทีเอส) ไม่สามารถไถ่ถอนหุ้นกู้ซึ่งครบกำหนดไถ่ถอนในวันที่ 8 เมษายน 2568 โดยมีมูลค่าที่ยังไม่ได้ไถ่ถอนจำนวน 422 ล้านบาท และเป็นเหตุให้หุ้นกู้รุ่นอื่นจำนวนรวม 213 ล้านบาท มีสิทธิเรียกให้หุ้นกู้ถึงกำหนดชำระโดยพลัน (Cross and Call Default) หลักทรัพย์ของบริษัทย่อยดังกล่าวจึงถูกขึ้นเครื่องหมาย “CB” (Caution - Business) โดยบริษัทย่อยจะจัดให้มีการประชุมผู้ถือหุ้นกู้ เพื่อพิจารณาอนุมัติผ่อนผันให้ขยายระยะเวลาการชำระคืนหุ้นกู้จำนวน 422 ล้านบาท ออกไปเป็นภายในวันที่ 8 กรกฎาคม 2569 โดยให้แบ่งชำระเป็นรายงวด 6 เดือนพร้อมเปลี่ยนแปลงอัตราดอกเบี้ยจากร้อยละ 6.25 เป็นร้อยละ 7.00 ต่อปี และพิจารณาอนุมัติผ่อนผันยกเลิกการเรียกให้หุ้นกู้รุ่นอื่นถึงกำหนดชำระโดยพลัน ในวันที่ 16 และวันที่ 20 พฤษภาคม 2568 ตามลำดับ

ฝ่ายบริหารของกลุ่มบริษัทอยู่ระหว่างการจัดให้มีการประชุมผู้ถือหุ้นกู้เพื่อพิจารณาอนุมัติผ่อนผันระยะเวลาการจ่ายชำระคืนหุ้นกู้ และดำเนินการตามแผนการชำระหนี้ใหม่ นอกจากนี้ กลุ่มบริษัทได้เข้าลงทุนในธุรกิจใหม่ที่เกี่ยวข้องกับการถ่ายทอดสดฟุตบอลพรีเมียร์ลีก โดยเชื่อว่า กระแสเงินสดจากการดำเนินงานของ กลุ่มบริษัทจะทำให้บริษัทย่อยสามารถชำระคืนหุ้นกู้ได้เมื่อครบกำหนดไถ่ถอน ภายหลังจากที่ได้รับอนุมัติผ่อนผันจากที่ประชุมผู้ถือหุ้นกู้ ซึ่งคาดว่าจะสำเร็จลุล่วงไปด้วยดี จึงเชื่อมั่นว่า กลุ่มบริษัทจะยังคงสามารถดำเนินงานได้อย่างต่อเนื่อง

อย่างไรก็ตาม สถานการณ์ดังกล่าวแสดงให้เห็นว่ายังมีความไม่แน่นอนที่มีสาระสำคัญซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดําเนินงานต่อเนื่องของกลุ่มบริษัท ทั้งนี้ขึ้นอยู่กับผลมติ ของที่ประชุมผู้ถือหุ้นกู้เกี่ยวกับการขยายระยะเวลาการชำระคืนหุ้นกู้ ผลการดำเนินงานและกระแสเงินสด จากการดำเนินงานในอนาคตของกลุ่มบริษัท

ข้อพิพาทในวิธีการคำนวณอัตราส่วนแบ่งรายได้ภายใต้สัญญาร่วมลงทุนของบริษัทย่อยแห่งหนึ่งกับบริษัทผู้ให้สัมปทานที่ได้ระงับการจ่ายชำระค่าบริการตามสัญญาเป็นจำนวนเงินรวม 2,518 ล้านบาท ตามที่กล่าวไว้ในหมายเหตุประกอบงบการเงินระหว่างกาลแบบย่อข้อ 3 ซึ่งเมื่อวันที่ 15 กุมภาพันธ์ 2566 ศาลปกครองกลาง
ได้มีคำพิพากษาให้บังคับตามคำชี้ขาดของคณะอนุญาโตตุลาการให้บริษัทผู้ให้สัมปทานจ่ายชำระยอดคงค้างพร้อมดอกเบี้ยให้แก่บริษัทย่อยเป็นจำนวน 3,395 ล้านบาท พร้อมดอกเบี้ยของเงินต้นจำนวน 2,518 ล้านบาท นับแต่วันที่เสนอข้อพิพาท (22 ธันวาคม 2557) เป็นต้นไป จนกว่าจะชำระเสร็จสิ้น ปัจจุบันคดีอยู่ระหว่าง การพิจารณาของศาลปกครองสูงสุด ผลที่สุดของคดีจึงยังคงมีความไม่แน่นอน

ข้อพิพาทระหว่างบริษัทย่อยกับบริษัทที่ไม่เกี่ยวข้องกันแห่งหนึ่ง ตามที่กล่าวไว้ในหมายเหตุประกอบ งบการเงินระหว่างกาลแบบย่อข้อ 17.4 ซึ่งยังคงมีความไม่แน่นอน เนื่องจากยังอยู่ระหว่างการดำเนินการ ตามขั้นตอนทางกฎหมายล้มละลายโดยเจ้าพนักงานพิทักษ์ทรัพย์

ธุรกิจเหมืองขุดบิทคอยน์ตามที่กล่าวไว้ในหมายเหตุประกอบงบการเงินระหว่างกาลแบบย่อข้อ 6 บริษัทย่อยมีสินทรัพย์ที่เกี่ยวข้องกับการขุดเหรียญบิทคอยน์เป็นมูลค่าสุทธิรวมประมาณ 210 ล้านบาท (สุทธิจากค่าเผื่อการด้อยค่าจำนวน 539 ล้านบาท) ซึ่งบริษัทย่อยได้ว่าจ้างผู้เชี่ยวชาญอิสระในการประเมินมูลค่ายุติธรรมของมูลค่าสินทรัพย์ดังกล่าว โดยพิจารณาจากมูลค่ายุติธรรมหักต้นทุนในการขาย และ ฝ่ายบริหารของบริษัทย่อยได้สอบทานและใช้เป็นเกณฑ์ในการพิจารณาค่าเผื่อการด้อยค่าดังกล่าว การลงทุนในธุรกรรมเหมืองขุดบิทคอยน์มีความเสี่ยงและความผันผวนของราคาบิทคอยน์และตัวแปรที่สำคัญต่าง ๆ 
ที่ไม่สามารถควบคุมได้ ซึ่งฝ่ายบริหารของบริษัทย่อยได้พิจารณาความเหมาะสมของการวัดมูลค่าสินทรัพย์
ที่เกี่ยวข้องกับธุรกิจเหมืองขุดบิทคอยน์ที่แสดงอยู่ในงบฐานะการเงินแล้ว อย่างไรก็ตาม ข้าพเจ้ายังคงให้ข้อสังเกตว่า สินทรัพย์ดังกล่าวมีลักษณะเฉพาะสำหรับกิจกรรมเหมืองขุดบิทคอยน์ ซึ่งยังมีความไม่แน่นอนสูงในอนาคตจากราคาเหรียญบิทคอยน์และตัวแปรที่สำคัญต่าง ๆ รวมถึงการเปลี่ยนแปลงของกฎระเบียบ
และเทคโนโลยีในอนาคต และอาจส่งผลกระทบต่อมูลค่าสินทรัพย์ดังกล่าวในอนาคต

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีดังกล่าวแต่อย่างใด

ชลรส สันติอัศวราภรณ์

ผู้สอบบัญชีรับอนุญาต เลขทะเบียน 4523

บริษัท สำนักงาน อีวาย จำกัด

กรุงเทพฯ: 14 พฤษภาคม 2568

|  | บริษัท จัสมิน อินเตอร์เนชั่นแนล จำกัด (มหาชน) และบริษัทย่อย รายงานการสอบทาน และ  ข้อมูลทางการเงินรวมและข้อมูลทางการเงินเฉพาะกิจการ สำหรับงวดสามเดือนสิ้นสุดวันที่ 31 มีนาคม 2568 |